- Hooseʼaa
- <
- 13
- >

13
Waaqayyo Israaʼelitti Dheekkame
1 Yeroo Efreem dubbatetti namoonni ni hollatan;
inni Israaʼel keessatti ol ol jedhee ture.
Garuu yakka Baʼaalin waaqeffachuutiin duʼe.
2 Isaan ammas itti deddeebiʼanii cubbuu hojjetu;
meetii ofii isaaniitiin waaqa tolfamaa tolfatu;
fakkii mimmiidhagaa kanneen hundi isaanii
harka ogeeyyiitiin hojjetaman.
Waaʼee saba kanaas,
“Isaan nama qalanii aarsaa dhiʼeessu;
waaqa tolfamaa jabbiis ni dhungatu!” jedhame.
3 Kanaafuu isaan akkuma hurrii ganamaa,
akkuma fixeensa barii baduu, akkuma habaqii
oobdii midhaan itti dhaʼan irraa kaʼuu
akkuma aara foddaadhaan baʼuu ni taʼu.
4 “Ani garuu yeroo ati Gibxii baatee jalqabee
Waaqayyo Waaqa kee ti.
Ati ana malee Waaqa tokko illee beekuu hin qabdu;
ana malee fayyisaa tokko illee hin qabdu.
5 Ani gammoojjii keessatti,
biyya hoʼa gubaa keessatti si kunuunseera.
6 Yeroo ani isaan sooretti ni quufan;
isaan yeroo quufanitti of tuulan;
ergasii immoo na irraanfatan.
7 Kanaafuu ani akkuma leencaa isaanitti nan taʼa;
akkuma qeerransaa riphee daandii irratti isaan nan eeggadha.
8 Ani akkuma amaaketa ilmaan ishee jalaa fudhatamaniitti
isaan lolee garaa isaanii nan baqaqsa.
Ani akkuma leencaatti qorqee isaan nan nyaadha;
bineensi bosonaa gargar isaan ciccira.
9 “Yaa Israaʼel, waan ana gargaaraa kee
mormiteef ati baddeerta.
10 Akka si oolchuuf mootiin kee eessa jira?
Bulchitoonni kee warri magaalaa kee hunda keessaa
kanneen ati, ‘Mootii fi ilmaan moototaa naaf kenni’
jettee kadhatte sun eessa jiru?
11 Ani aarii kootiin mootii siifan kenne;
dheekkamsa kootiin immoo isa sirraa nan fudhadhe.
12 Balleessaan Efreem walitti kuufamee
cubbuun isaas galmeeffameera.
13 Miixuun akkuma dubartii ciniinsuun qabatteetti isatti dhufa;
inni garuu daaʼima wallaalaa dha;
inni yommuu yeroon gaʼutti,
gadameessa keessaa baʼuu hin fedhu.
14 “Ani saba kana humna awwaalaa jalaa nan baraara;
duʼa jalaa isaan nan baasa.
Yaa duʼa, dhaʼichi kee meerre?
Yaa awwaala, balleessuun kee meerre?
“Ani gara laafina tokko illee hin qabaadhu;
15 Yoo inni obboloota ofii gidduu jireenya tolaa jiraate iyyuu,
bubbeen baʼaa Waaqayyo biraa ni dhufa;
lafa gammoojjii keessaa ni bubbisa;
burqaan isaa bishaan dhaba;
boolli bishaan isaas ni goga.
Mankuusni isaa,
qabeenyi inni qabu hundis ni saamama.
16 Sabni Samaariyaa waan Waaqa isaatti fincileef
gatii balleessaa isaa ni argata.
Isaan goraadeedhaan dhumu;
daaʼimman isaanii lafatti harcaafamu;
dubartoonni isaanii kanneen
ulfa qabanis ni baqaqfamu.”

- Hooseʼaa
- <
- 13
- >

© 2022 Biblica