- Iyyoob
- <
- 8
- >

8
Bildaad
1 Bildaad Shuhaahichi akkana jedhee deebise:
2 “Ati hamma yoomiitti waan akkasii dubbatta?
Dubbiin kee bubbee jabaa dha.
3 Waaqni murtii qajeelaa jalʼisaa ree?
Waaqni Waan Hunda Dandaʼu waan qajeelaa jalʼisaa?
4 Yommuu ijoolleen kee cubbuu isatti hojjetanitti,
inni adabbii cubbuu isaaniitti dabarsee isaan kenne.
5 Ati garuu yoo Waaqa barbaadatte,
Waaqa Waan Hunda Dandaʼu yoo waammatte,
6 yoo ati qulqulluu fi qajeelaa taate,
inni waaʼee keetiif ammuma kaʼa;
jireenya qajeelummaa kees siif deebisa.
7 Jalqabni kee xinnaa taʼu illee,
dhumni kee baayʼee guddaa taʼa.
8 “Dhaloota darbe gaafadhu;
waan abbootiin isaanii qoratanii bira gaʼanis hubadhu;
9 nu waan kaleessa dhalanneef waa tokko illee hin beeknuutii;
baroonni keenyas lafa irratti akkuma gaaddidduu ti.
10 Isaan si hin barsiisanii? Sittis hin himanii?
Dubbii garaa isaanii keessa jirus hin dubbatanii?
11 Dhallaadduun lafa caffee hin taʼinitti guddataa?
Shambaqqoonis bishaan malee lalisaa?
12 Isaan utuma guddachaa jiranuu, utuu hin muramin,
biqiltuuwwan kaan dura dafanii gogu.
13 Dhumni warra Waaqa irraanfataniis akkasuma taʼa;
abdiin warra Waaqa hin beeknees ni bada.
14 Abdiin isaa akkuma salphaatti cita;
ofitti amanachuun isaas manʼee sariitii ti.
15 Inni manʼee isaatti irkata; manʼeen sun garuu hin dhaabatu;
itti maxxanas; manʼeen sun garuu dandaʼee isa hin baatu.
16 Inni akka biqiltuu aduu keessatti bishaan obaafamee lalisuutti,
dameewwan isaa lafa biqiltuu irra diriirfatuu ti.
17 Hidda isaa tuullaa dhagaatti marata;
kattaa gidduus iddoo jiraatu ni barbaaddata.
18 Yommuu inni iddoo isaatii badutti garuu,
iddoon sun, ‘Ani si argee hin beeku’ jedhee isa gana.
19 Kunis dhuma jireenya isaa ti;
biqiltuuwwan biraas lafaa ni biqilu.
20 “Waaqni nama hirʼina hin qabne hin gatu;
yookaan harka jalʼootaa hin jabeessu.
21 Inni afaan kee kolfaan,
arraba kee immoo ililleedhaan ni guuta.
22 Warri si jibban salphina uffatu.
Dunkaanni jalʼootaas siʼachi hin jiraatu.”

- Iyyoob
- <
- 8
- >

© 2022 Biblica